o fungovaní systému prístupu k informáciám o opravách a údržbe vozidiel zriadeného nariadením (ES) č. 715/2007 o typovom schvaľovaní motorových vozidiel so zreteľom na emisie ľahkých osobných a úžitkových vozidiel (Euro 5 a Euro 6) a o prístupe k informáciám o opravách a údržbe vozidiel

Väčšina problémov súvisiacich s prístupom k RMI prostredníctvom internetových stránok OEM sa do značnej miery vyrieši zavedením noriem CEN/ISO, ktoré stanovujú štandardizovaný formát pre RMI poskytované prostredníctvom webových stránok OEM. Výnimkou je prístup k informáciám o hromadných údajoch o dieloch identifikovaných na základe identifikačného čísla vozidla (VIN) a k diaľkovej diagnostickej podpore.

V správe sa skúma, do akej miery OEM dodržiavajú povinnosti týkajúce sa prístupu k informáciám o opravách a údržbe vozidiel. Ďalej sa tu skúma, či systém prístupu k týmto informáciám, ktorý sa zaviedol nariadením, dosahuje pôvodné ciele, pokiaľ ide o vplyv na hospodársku súťaž a vnútorný trh, ako aj výhody pre životné prostredie.

Všeobecným zámerom právnych predpisov o prístupe k informáciám o opravách a údržbe vozidiel je uľahčenie hospodárskej súťaže a dobrého fungovania vnútorného trhu. V štúdii o RMI sa poukazuje na skutočnosť, že po zakúpení vozidla je súťaž na trhoch služieb opráv a údržby a náhradných dielov menej intenzívna ako na trhu predaja nových vozidiel. Inými slovami, keďže náhradné diely a technické vedomosti sú často špecifické pre danú značku alebo model, spotrebiteľovi by mohli uškodiť protisúťažné opatrenia príslušného výrobcu. V dôsledku toho môžu takéto opatrenia spôsobovať zvýšenie nákladov na opravy. Prítomnosť nezávislých prevádzkovateľov preto rozširuje možnosti výberu spotrebiteľa a zabezpečuje súťaž v rámci sietí výrobcov vozidiel v sektore trhu s náhradnými dielmi.

Medzi výskumné metódy v rámci tejto štúdie patrili kombinácia sekundárneho výskumu, analýzy databáz (19 oficiálnych webových stránok o RMI), 80 pohovorov so zainteresovanými stranami a 2 467 prieskumov. Uskutočnil sa aj výskum v teréne prostredníctvom návštevy u troch nezávislých prevádzkovateľov v Nemecku, Spojenom kráľovstve a Poľsku. Do skupiny zainteresovaných strán, ktoré boli v priebehu štúdie konzultované, patria výrobcovia vozidiel (ďalej len „výrobcovia pôvodného zariadenia – OEM“), opravovne, výrobcovia nástrojov a zariadení, dodávatelia a veľkodistribútori dielov, vydavatelia technických údajov, schvaľovacie úrady, subjekty zaoberajúce sa repasovaním a vnútroštátne orgány zodpovedné za pravidelné technické kontroly vozidiel.

V dôsledku toho Európska komisia počkala až do prvého štvrťroka 2014 so spustením štúdie s cieľom preskúmať fungovanie systému prístupu k informáciám o opravách a údržbe vozidiel (ďalej len „štúdia o RMI“). V štúdii o RMI sa uvádza komplexná a podrobná analýza vrátane odporúčaní vzťahujúca sa na šesť oblastí, ktoré sú základné pre pochopenie fungovania tohto systému. Štúdia bola uverejnená na internetových stránkach EU Bookshop v novembri 2014.

V roku 2011 sa v nezávislých dielňach poskytoval servis len veľmi malému počtu vozidiel, ktoré spĺňali normy Euro 5/6 (na väčšinu z nich sa stále vzťahovala záruka). Okrem toho nebolo k dispozícii ani objektívne hodnotenie fungovania systému prístupu k informáciám o opravách a údržbe vozidiel, ani podrobné technické údaje o tomto systéme. Preto vznikla potreba vykonať komplexné preskúmanie fungovania systému, ktoré by mohlo tvoriť východisko pre prípravu tejto správy.

„Najneskôr do 2. júla 2011 predloží Komisia Európskemu parlamentu a Rade správu o fungovaní systému prístupu k informáciám o opravách a údržbe vozidiel s dôrazom na dôsledky na hospodársku súťaž, fungovanie vnútorného trhu a výhody pre životné prostredie. V správe sa zváži, či by bolo vhodné zjednotiť všetky ustanovenia, ktoré upravujú prístup k informáciám o opravách a údržbe vozidiel, v rámci prepracovanej rámcovej smernice o typovom schválení.“

Pokiaľ ide o prístup k RMI týkajúcim sa zabezpečenia, hoci sa v štúdii o RMI konštatuje, že môžu byť potrebné ďalšie objasnenia a usmernenia, zavedením systému SERMI (informácií o oprave a údržbe týkajúcich sa zabezpečenia) by sa situácia mala zlepšiť.

Pokiaľ ide o dodržiavanie povinností malovýrobcov uvedených v článku 6 nariadenia o Euro 5-6, v štúdii o RMI sa poukazuje na to, že schvaľovacie orgány podľa všetkého vo všeobecnosti podporujú formálne zohľadnenie malovýrobcov a viacstupňových výrobcov v predpisoch o RMI. Mohlo by to byť vo forme výnimky alebo iných prijateľných metód poskytovania prístupu k informáciám o opravách a údržbe vozidiel.

Napriek dosiahnutému pokroku sa naďalej vyskytujú ťažkosti, ktoré bránia celkovému fungovaniu systému prístupu k informáciám o opravách a údržbe vozidiel.

Medzi kľúčové otázky patria problémy opravovní pri pristupovaní k RMI priamo z webových stránok OEM. Značná rozmanitosť používateľských rozhraní a nekompatibilita softvéru spôsobujú používateľom veľké ťažkosti, a to predovšetkým príležitostným používateľom alebo opravovniam, ktoré poskytujú servis mnohým rôznym značkám.

Ďalšie kontroverzné problémy vyplývajú z toho, že jednotlivé zainteresované strany rôzne interpretujú určité aspekty, ktoré v právnych predpisoch neboli dostatočne podrobne popísané. Ide napríklad o pojmy ako „štandardizovaný formát“, „ľahko a rýchlo dostupné“, „jednoznačná identifikácia vozidla“, ako aj o podrobné požiadavky týkajúce sa poskytovania školiacich materiálov a relevantných informácií o palubnom diagnostickom systéme/opravách a údržbe vozidla. Schvaľovacie orgány požiadali o dodatočné usmernenie v týchto otázkach, ktoré by im pomohlo overiť, či dochádza k dodržiavaniu predpisov. V závere štúdie o RMI sa preto uvádza, že pri týchto aspektoch je potrebné zvýšiť úroveň podrobností v predpisoch o RMI (pozri oddiel 2 štúdie o RMI).

3.Posúdenie dôsledkov systému prístupu k RMI na hospodársku súťaž a vnútorný trh

Cieľom ustanovení v predpisoch o RMI je vytvoriť a chrániť spravodlivé trhové podmienky pre všetky typy služieb spojených s opravou a údržbou motorových vozidiel. Netýka sa to len samotnej opravy, ale aj širokej škály služieb súvisiacich s opravou a údržbou, ktoré prekračujú rámec samotnej opravy (t. j. výroba nástrojov, vydávanie údajov a predaj a distribúcia dielov). Hospodárska súťaž v oblasti všetkých týchto služieb, ktoré často vykonávajú nezávislé malé a stredné podniky (ďalej len „MSP“), je pre spotrebiteľov veľmi relevantná.

V štúdii o RMI sa poukazuje na to, že kľúčovými faktormi, ktoré určujú možnosť výberu a výhody pre spotrebiteľa, sú náklady na služby opráv a údržby, dostupnosť a výber miestnych opravovní a možnosť slobodného výberu súčiastok a ich kvality.

Pri týchto faktoroch došlo k celkovému zlepšeniu, keďže predpisy o RMI umožnili efektívnejšiu hospodársku súťaž na trhu s náhradnými dielmi pre automobily. To na druhej strane viedlo k nižším nákladom spotrebiteľov na opravu a údržbu a k ochrane spotrebiteľovej možnosti výberu, čo umožňuje majiteľovi vozidla vziať vozidlo do servisu podľa vlastného výberu.

Boli však identifikované problémy, ktoré je potrebné vyriešiť, aby bolo možné poskytnúť všetkým subjektom rovnaké podmienky prístupu k technickým informáciám.

Vo všeobecnosti sa zdá, že na základe hospodárskej súťaže na trhu spotrebitelia využívajú výhodu vo forme nižších výdavkov na opravy a údržbu, zatiaľ čo zároveň došlo k zlepšeniu technológií vozidiel, čo sa zdôraznilo v štúdii o RMI.

V tejto časti sa zhrnie vplyv na hospodársku súťaž a na vnútorný trh pre opravovne, distribútorov a veľkodistribútorov dielov, výrobcov diagnostických nástrojov a nástrojov na opravy a vydavateľov technických informácií.

3.1.Opravovne

Pri väčšine opravovní ide o MSP a investícia do nástrojov a odbornej prípravy potrebnej na opravovanie čoraz komplexnejších moderných vozidiel je značná (vzhľadom na rapídne sa zvyšujúcu rozmanitosť produktov a prispôsobovanie vozidiel požiadavkám zákazníkov). Preto pre nich nie je ekonomicky reálne, a naopak je príliš komplikované kupovať informácie o opravách a údržbe vozidiel samostatne od každého jedného OEM (každý OEM má vlastnú špecifickú webovú stránku a informačný systém). Nezávislé opravovne sa preto spoliehajú na prístup k informáciám o opravách a údržbe vozidiel predovšetkým prostredníctvom tretích poskytovateľov (v rámci širšieho vymedzenia „nezávislých prevádzkovateľov“) vrátane:

informácií o náhradných dieloch prostredníctvom katalógov viacerých značiek, ktoré poskytujú veľkodistribútori a distribútori dielov,

diagnostických nástrojov pre viaceré značky, ktoré poskytujú výrobcovia diagnostických nástrojov a nástrojov na opravu,

informácií o oprave a údržbe týkajúcich sa viacerých značiek, ktoré poskytujú vydavatelia technických informácií, a

tretích poskytovateľov odbornej prípravy.

Všetci títo aktéri predstavujú hlavný zdroj technických informácií pre nezávislé opravovne, ale zároveň poskytujú služby autorizovaným opravovniam, keďže tieto sa čoraz častejšie orientujú na viacero značiek.

Pre MSP pôsobiace ako opravovne je často problematické zvládať náklady na technické informácie, nástroje a odbornú prípravu, ktoré sú potrebné na poskytovanie servisu moderným vozidlám, a tiež agresívne podporné cenové stratégie pre štandardizované produkty. Predpokladá sa výrazný vplyv na tradičné samostatné opravovne a odráža sa to aj vo zvyšujúcom sa počte nezávislých opravovní, ktoré sa pridávajú k franchisingovým sieťam. Jedným z hlavných dôvodov pripojenia sa k takejto sieti je získanie prístupu k technickým informáciám od výrobcov vozidiel, ako aj prístup k odbornej príprave a marketingu.